Coordenadas: 41°26′06″N 2°14′29″L﻿ / ﻿41.435, 2.24145

Vista do porto, coas tres chemineas de FECSA de fondo.
O **Porto de Badalona** é un complexo portuario pesqueiro e deportivo da cidade de Badalona, na provincia de Barcelona, situado entre os barrios de La Mora e Gorg. Atópase nunha zona da costa badalonesa que aínda hoxe está dentro de grandes proxectos de transformación que, cos anos, foron substituíndo as vellas fábricas para dar paso a este espazo portuario e tamén residencial en primeira liña de mar.

Historia
--------

A construción do porto é un vello proxecto da cidade, que foise demorando no tempo ata que se aprobou o Plan especial da fachada marítima de Badalona de 1986, que tiña como principal obxectivo a reconciliación da cidade co mar; aínda que as obras son moito máis recentes. A obra urbanística abrangue unha área de 2 km de costa entre os barrios de El Progrés e La Mora, ademais da zona do Gorg.

Vista do porto. Ao fondo, á dereita das torres da FECSA poden apreciarse as novas vivendas froito da transformación da zona.
A zona fora sede de grandes fábricas contaminantes como a Cros ou a Bòrax, que concibían o espazo como un vertedoiro. Tralo seu peche deixaron o litoral badalonés totalmente contaminado, sendo considerado un dos quince espazos costeiros cataláns máis ameazados segundo un informe de Greenpeace. Este feito provocou demoras na realización do proxecto porque tiveron que realizarse as actuacións pertinentes en materia de limpeza do solo, nas que o Concello intentou que a empresa Ercros asumira parte dos custos. A acción non deu resultados e o custo do orzamento do proxecto aumentou.

O porto construíuse en dúas fases, a primeira a partir dos diques de abrigo existentes, o contradique e o peirao norte. Tamén comezaron as obras do peirao de capitanía e o pesqueiro, ademais de ultimar o desvío do colector de Llevant, que recibe todas as canalizacións da cidade cara a depuradora do Besòs. A segunda fase consistiu no dragaxe da area para construír a dársena.

En agosto de 2005 o porto estaba totalmente acabado e só quedaban algunhas obras de menor importancia no interior do recinto, aínda que había grandes carencias na parte pesqueira: non había nin lonxa nin fábrica de xeo, feito denunciado pola Confraría de Pescadores de Badalona. Así e todo, o acceso á infraestrutura converteu a rúa Eduard Maristany, nun primeiro momento, nunha especie de peaxe para aqueles que querían cruzar cara a Sant Adrià de Besòs ou o centro de Badalona, ata que se atopou unha solución ao problema, establecéndoo como zona de paso de forma gratuíta.

Actualmente, o porto consta dunha zona deportiva, con 617 amarres para naves dese tipo que teñan entre 8 e 30 metros de eslora, e unha zona pesqueira, con lonxa e fábrica de xeo, con capacidade para 111 embarcacións pesqueiras.

Futuro
------

A intención do Concello é construír un hotel de 4 ou 5 estrelas no contorno máis inmediato do porto. As vendas do terreo para que isto sexa posible permitirán, antes do 2018, a construción dun viaduto para o paso das vías de ferrocarril que atravesan o lugar, o que permitirá a conexión definitiva da área residencial da fachada marítima co resto da cidade. Tamén permitirá a construción dunha mariña interior ou canle, na que os peiraos serán a continuidade do espazo público do Parc de Mar. Tamén poderá executarse a urbanización da rotonda da rúa Ponent na confluencia coa rúa Eduard Maristany, creando así un segundo acceso ao porto pola zona de levante.

Actividades
-----------

Ademais da pesca ou a navegación deportiva, Marina Badalona, a sociedade que xestiona o porto, e os propietarios dos establecementos dos edificios anexos intentan promover o porto de cara aos cidadáns de Badalona e de fóra da cidade.

Entre as actividades organizadas está o Festival do Mar, unha feira náutica celebrada por primeira vez en maio de 2013. Tamén se realizaron actividades en diferentes ámbitos como o da cultura, con diferentes obras de ópera, danza clásica, flamenco e outras danzas tradicionais, ou a gastronomía, intentando potenciar os establecementos de restauración do mesmo porto.

Notas
-----

1. 1 2 3 4  Vecslir, Lorena (31/12/2005). Territori: observatori de projectes i debats territorials de Catalunya, ed. "Transformación urbana do Porto de Badalona". Arquivado dende o orixinal o 29 de outubro de 2013. Consultado o 6 de agosto de 2013.
2. 1 2  3/24, ed. (23/01/2004). "Nadal asegura que as obras do porto de Badalona supoñerán un cambio radical para a cidade". Consultado o 6 de agosto de 2013.
3. ↑  Vilaweb, ed. (16/09/2005). "Maite Arqué di que buscará unha solución á peaxe do porto". Arquivado dende o orixinal o 29/10/2014. Consultado o 7 de agosto 2013.
4. ↑  Diari de Badalona, ed. (6 de outubro de 2012). "O Porto de Badalona busca atraer investidores que instalen un hotel e un centro comercial".
5. ↑  Ajuntament de Badalona, ed. (27 de xuño de 2013). "O alcalde de Badalona reuniuse hoxe co Ministro de Agricultura, Alimentación e Medio Ambiente". Arquivado dende o orixinal o 30 de outubro de 2014. Consultado o 29 de outubro de 2014.
6. ↑  Ajuntament de Badalona, ed. (20 de xuño de 2014). "O Concello de Badalona dá o primeiro paso para a construción dun hotel na zona do porto". Arquivado dende o orixinal o 30 de outubro de 2014. Consultado o 29 de outubro de 2014.
7. ↑  Badalona Opina, ed. (2008). "Este verán non esquecemos o porto". Arquivado dende o orixinal o 29 de outubro de 2014. Consultado o 6 de agosto de 2013.
8. ↑  Muñoz, Sara (01/02/2012). El Punt Avui+, ed. "A hora de situar Badalona no mapa". Consultado o 6 de agosto de 2013.
9. ↑  "El Festival del Mar arrenca al Port de Badalona amb l'ambició de consolidar-se com una fira nàutica de referència a Catalunya". *www.badanotis.com*. 10 de maio de 2013. Arquivado dende o orixinal o 17 de maio de 2021. Consultado o 2021-05-17.
10. ↑  Monmar Comunicacions, ed. (10/05/2013). "O Festival do Mar comeza no Porto de Badalona coa ambición de consolidarse como unha feira náutica de referencia en Cataluña". Arquivado dende o orixinal o 13 de xuño de 2013. Consultado o 6 de agosto de 2013.
11. ↑  Ajuntament de Badalona (10/05/2013). "O Port de Badalona acolle esta fin de semana o Festival do Mar, que reunirá unha corentena de empresas e ofertas de compra de barcos". Arquivado dende o orixinal o 13/09/2019. Consultado o 6 agost 2013.
12. ↑  Diari de Badalona, ed. (19/07/2013). "O Porto de Badalona ofrece dúas noites de cultura e gastronomía". Consultado o 6 de agosto de 2013.
13. ↑  El Periódico, ed. (16/07/2013). "O Porto de Badalona propón un festival de estilos variados para a fin de semana". Consultado o 6 de agosto de 2013.

Véxase tamén
------------

### Ligazóns externas

* Sitio web de Marina Badalona S.A. *(en castelán)*

|  |  |
| --- | --- |
| Control de autoridades | 
* Wd: Q18005906
* WorldCat
* VIAF: 316432182
* MarineTraffic: 1083

 |